## Odluka o nalozima za plaćanje

### NN 3/2011 (5.1.2011.), Odluka o nalozima za plaćanje

HRVATSKA NARODNA BANKA

56

Na temelju članka 64. Zakona o platnom prometu (»Narodne novine«, br. 133/2009.) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008.) guverner Hrvatske narodne banke donosi

ODLUKU

O NALOZIMA ZA PLAĆANJE

I. OPĆE ODREDBE

Članak 1.

(1) Ovom Odlukom propisuju se osnovni elementi i način popunjavanja naloga za plaćanje za izvršenje platnih transakcija preko transakcijskih računa otvorenih kod kreditnih institucija.

(2) Kreditne institucije iz stavka 1. ovog članka jesu:

1) kreditna institucija sa sjedištem u Republici Hrvatskoj

2) podružnica kreditne institucije iz druge države članice sa sjedištem u Republici Hrvatskoj

3) podružnica kreditne institucije iz treće države sa sjedištem u Republici Hrvatskoj.

(3) Sve odredbe ove Odluke koje su propisane za kreditne institucije odnose se i na Hrvatsku narodnu banku.

Članak 2.

Nalozi za plaćanje jesu:

1) nalog za uplatu

2) nalog za isplatu

3) nalog za prijenos.

II. SADRŽAJ NALOGA ZA PLAĆANJE

Članak 3.

(1) Nalog za uplatu jest nalog za plaćanje kojim se traži izvršenje platne transakcije polaganja (uplate) gotovog novca.

(2) Nalog za uplatu sadržava sljedeće elemente:

1) Naziv (ime) platitelja

2) Naziv (ime) primatelja plaćanja

3) Broj računa primatelja plaćanja

4) Naziv (oznaka) kreditne institucije primatelja plaćanja

5) Oznaka valute

6) Iznos

7) Opis plaćanja

8) Poziv na broj odobrenja

9) Datum podnošenja

10) Ovjera

11) Šifra opisa plaćanja

12) Statističko obilježje.

(3) Nalog za uplatu sadržava najmanje elemente iz točaka 1., 3., 5., 6. i 9. stavka 2. ovog članka.

Članak 4.

(1) Nalog za isplatu jest nalog za plaćanje kojim se traži izvršenje platne transakcije podizanja (isplate) gotovog novca.

(2) Nalog za isplatu sadržava sljedeće elemente:

1) Naziv (ime) platitelja

2) Broj računa platitelja

3) Naziv (ime) primatelja plaćanja

4) Oznaka valute

5) Iznos

6) Opis plaćanja

7) Poziv na broj zaduženja

8) Datum podnošenja

9) Ovjera

10) Potpis primatelja plaćanja

11) Šifra opisa plaćanja

12) Statističko obilježje.

(3) Nalog za isplatu sadržava najmanje elemente iz točaka 2., 3., 4., 5., 8. i 9. stavka 2. ovog članka.

Članak 5.

(1) Nalog za prijenos jest nalog za plaćanje kojim se traži izvršenje platne transakcije prijenosa novčanih sredstava.

(2) Nalog za prijenos sadržava sljedeće elemente:

1) Naziv (ime) platitelja

2) Broj računa platitelja

3) Naziv (oznaka) kreditne institucije platitelja

4) Naziv (ime) primatelja plaćanja

5) Broj računa primatelja plaćanja

6) Naziv (oznaka) kreditne institucije primatelja plaćanja

7) Oznaka valute

8) Iznos

9) Opis plaćanja

10) Poziv na broj zaduženja

11) Poziv na broj odobrenja

12) Datum izvršenja

13) Datum podnošenja

14) Ovjera

15) Šifra opisa plaćanja

16) Statističko obilježje.

(3) Nalog za prijenos sadržava najmanje elemente iz točaka 1., 5., 7., 8., 12. i 14. stavka 2. ovog članka.

(4) Nalog za prijenos kojim se traži izvršenje platne transakcije prijenosa novčanih sredstava s jednog transakcijskog računa na drugi, osim podataka iz stavka 3. ovoga članka, mora sadržavati i element iz točke 2. stavka 2. ovoga članka.

Članak 6.

Elementi naloga za plaćanje popunjavaju se na sljedeći način:

1) Naziv (ime) platitelja/primatelja plaćanja – unosi se ime odnosno naziv ili skraćeni naziv platitelja/primatelja plaćanja, a može sadržavati i adresu (sjedište) i druge podatke.

2) Broj računa platitelja – unosi se broj računa u skladu s odlukom kojom se propisuje način otvaranja transakcijskih računa.

3) Broj računa primatelja plaćanja – unosi se broj računa u skladu s odlukom kojom se propisuje način otvaranja transakcijskih računa ili u slučaju prekograničnih i međunarodnih transakcija drugi račun, odnosno druga jedinstvena identifikacijska oznaka primatelja plaćanja.

4) Naziv (oznaka) kreditne institucije platitelja – unosi se naziv kreditne institucije platitelja i/ili BIC kreditne institucije platitelja prema međunarodnoj normi ISO 9362.

5) Naziv (oznaka) kreditne institucije primatelja plaćanja – unosi se naziv kreditne institucije primatelja plaćanja i/ili BIC kreditne institucije primatelja plaćanja prema međunarodnoj normi ISO 9362.

6) Iznos – unosi se brojčana oznaka iznosa.

7) Oznaka valute – unosi se oznaka valute u skladu s valutom u kojoj se izvršava platna transakcija.

8) Opis plaćanja – unosi se sažeti opis plaćanja.

9) Poziv na broj zaduženja/odobrenja – unosi se brojčana oznaka u skladu s propisima ili prema potrebama korisnika platnih usluga radi dobivanja dopunskih informacija o platnoj transakciji.

10) Datum izvršenja – unosi se datum kada nalog za plaćanje treba izvršiti.

11) Datum podnošenja – upisuje se datum kada je nalog za plaćanje predan kreditnoj instituciji.

12) Ovjera – nalog za plaćanje ovjerava korisnik platne usluge na način ugovoren između kreditne institucije i korisnika platne usluge.

13) Potpis primatelja plaćanja – unosi se potpis primatelja novčanih sredstava.

14) Šifra opisa plaćanja – unosi se oznaka opisa plaćanja koju određuje kreditna institucija.

15) Statističko obilježje – unosi se propisana oznaka za potrebe statističkih istraživanja.

Članak 7.

Kreditna institucija može, osim elemenata propisanih ovom Odlukom, za potrebe izvršenja platnih transakcija odrediti i dodatne elemente koje treba sadržavati nalog za plaćanje za potrebe izvršenja platne transakcije.

III. PRIJELAZNE I ZAVRŠNE ODREDBE

Članak 8.

(1) Na dan stupanja na snagu ove Odluke prestaje važiti Odluka o nalozima za plaćanje (»Narodne novine«, br. 14/2002., 143/2002. i 104/2003.).

(2) Obrasci platnog prometa izdani u skladu s Odlukom iz stavka 1. ovog članka mogu se nastaviti koristiti za izvršenje platnih transakcija preko transakcijskih računa u kreditnoj instituciji.

Članak 9.

Ova Odluka stupa na snagu danom objave u »Narodnim novinama«, osim članka 1. stavka 2. točke 2., koja stupa na snagu na dan pristupanja Republike Hrvatske Europskoj uniji.

O. br. 2-020/01-11/ŽR

Zagreb, 3. siječnja 2011.

Guverner
Hrvatske narodne banke
dr. sc. Željko Rohatinski, v. r.

Odluka, NN 3/2011-56